《送戴刑部入都》
清代·严元照

知名自垂髫，三十年于今。既观君子面，始知古人心。

跳迹共萍水，言论合芥针。客游得良友，快胜千黄金。

万卷贮心胸，不作书中蟫。心如九秋月，了无纤翳侵。

前生定老衲，茅庵结嵚崟。偶然落尘网，共载参朝簪。

行藏学间鸥，随波共浮沈。泠泠太古意，悄若风中琴。

在山忘出山，轩冕非所歆。长安居不易，向平累尚深。

辞荣非此时，岁月驰骎骎。西湖佳山水，知君岂滞淫。

去去莫回头，为君留清音。期君十年后，芒鞋重相寻。

作者简介：（1783—1817）浙江归安人，字久能。诸生。治经务实学，尤熟于《尔雅》、《说文》。聚书数万卷，多宋元刊本。有《尔雅匡名》、《娱亲雅言》、《悔庵文钞》、《诗钞》等。